Հավելված

ՀՀ կառավարության 2022 թվականի

-ի N -Ն որոշման

Կ Ա Ր Գ

ԲԺՇԿԱԿԱՆ ՍԱՐՔԱՎՈՐՈՒՄՆԵՐԻ ԵՎ ԳՈՐԾԻՔՆԵՐԻ ԿԵՆՏՐՈՆԱՑՎԱԾ ԿԱՐԳՈՎ ՁԵՌՔԲԵՐՄԱՆ ՈՒ ԲԱՇԽՄԱՆ

1. ԸՆԴՀԱՆՈՒՐ ԴՐՈՒՅԹՆԵՐ

1. Սույն կարգով կարգավորվում են պետության կողմից կենտրոնացված կարգով բժշկական սարքավորումների և գործիքների (այսուհետ` բժշկական սարքավորումներ) ձեռքբերման ու բաշխման հետ կապված հարաբերությունները:

2. Բժշկական սարքավորումները ձեռք են բերվում Հայաստանի Հանրապետության պետական բյուջեի «Առողջապահություն» բաժնի բյուջետային միջոցառումների շրջանակներում:

2. ԿԵՆՏՐՈՆԱՑՎԱԾ ԿԱՐԳՈՎ ԲԺՇԿԱԿԱՆ ՍԱՐՔԱՎՈՐՈՒՄՆԵՐԻ ՁԵՌՔԲԵՐՈՒՄԸ ԵՎ ԲԱՇԽՈՒՄԸ

3. Բժշկական սարքավորումների ձեռքբերումն իրականացվում է Հայաստանի Հանրապետության առողջապահության նախարարության կողմից` գնումների մասին Հայաստանի Հանրապետության օրենսդրությամբ սահմանված կարգով:

4. Բժշկական սարքավորումների բաշխման գործընթացում առաջնահերթությունը տրվում է`

1) սահմանամերձ մարզերում տեղակայված բժշկական կազմակերպություններին,

2) այն բժշկական կազմակերպություններին, որոնք իրականացնում են պետության կողմից երաշխավորված անվճար և արտոնյալ պայմաններով բժշկական օգնության և սպասարկման ծառայություններ,

3) Հայաստանի Հանրապետության մարզպետների, Երևանի քաղաքապետի, բժշկական կազմակերպությունների (անկախ սեփականության ձևից) տնօրենների գրավոր առաջարկությունների հիման վրա:

5. Բժշկական սարքավորումների (ըստ բժշկական կազմակերպությունների) ցանկի, դրանց ձեռքբերման և բաշխման անհրաժեշտության վերաբերյալ կազմվում է առաջարկություն: Բաշխման գործընթացում հիմք է ընդունվում տվյալ բժշկական կազմակերպությունում համանման բժշկական սարքավորման առկայությունը: